AlexejDobrolubov/national_council_slovak_2010 huggingface dataset:
9. schôdza NR SR - 5.deň - B. popoludní
Dátum: 2024-02-07
Poslanec: Šuca, Peter (SMER - SD)
Druh vystúpenia: Vystúpenie s faktickou poznámkou

62. Ďakujem pekne za slovo, pán predsedajúci. Vážený a ctený pán poslanec Gašpar, drahý Tibor, skoro dva mesiace beží rozprava k Trestnému zákonu a rušeniu špeciálnej prokuratúry. Panie kolegyne a páni kolegovia si povedali slobodne, čo chceli, veľakrát nás sarkasticky a s úškľabkami vyzývali k tomu, aby sme s nimi komunikovali, aby sme išli do rozpravy. Ja som presvedčený, že komunikácia z našej strany by nemala absolútne žiadny zmysel. Veľakrát si vystúpil v rozprave, reagoval si faktickými poznámkami. Vystupuješ veľmi jasne, argumentuješ faktami, ale podľa môjho názoru tvoje diskusné príspevky, ktoré boli výborné, nepadli na úrodnú pôdu. Ctení páni poslanci a pani poslankyne majú svoje fixné idey, ktoré veria, a nepripúšťajú žiaden iný názor. Hlavne že nás nabádali k tomu, aby sme rešpektovali aj iný názor, teda ich. Veľakrát sa nám v svojich príspevkoch vyhrážali a tvárili sa tak, akoby v parlamente boli sto rokov, ako keby boli majitelia pravdy. Oni sú totiž presvedčení, že pravdu vlastnia. Vážený poslanec, iste si si všimol vystúpenie Maroša Kéryho v rozprave, ktorý mal výborný diskusný príspevok a opozícia si z jeho príspevku, ktorý bol vysoko odborný, zobrala iba to, že k Trestnému zákonu by mali vystupovať iba právnici. Fakt smutné. Verím, že tvojej pozornosti nezmysla faktická poznámka pána Dubéciho, ktorý povedal niečo o profesionalite. Tak, Tibor, chcem ti dať kamarátsku radu, keby si chcel odvolať ministra, tak si zapamätaj číslo 30, nie 28. Lebo toto je príklad na intergalaktickú, intergalaktickú profesionalitu. Ďakujem pekne za diskusný príspevok.
4. schôdza NR SR - 1.deň - B. popoludní
Dátum: 2023-11-23
Poslanec: Šuca, Peter (SMER - SD)
Druh vystúpenia: Vystúpenie s faktickou poznámkou

92. Ďakujem pekne za slovo, pán predseda. Pán minister, vaše vystúpenie bolo výborné, podľa mňa ste neprestrelili v ničom. Tak ako vždy pri každej rozprave ako poslanec ste boli fakticky pripravený, vaše vystúpenie bolo faktografické, presne ste popísali, čo sa tu dialo za minulej vlády, vlády chaosu, vlády anarchie a národnej zrady. Je dobré, pán minister, že ste urobili krátky historický exkurz do minulosti pre kolegyne a kolegov, ktorí tu vtedy neboli. To nezabudnuteľné pexeso pani Remišovej, bizarné, nepochopiteľné svinstvo, kedy pani Remišová dávala krížiky cez fotky ľudí, ktorí neboli ani len odsúdení, len obvinení, šialenstvo, nepochopiteľné šialenstvo. Isteže sa im zle počúva, keď im pripomíname smrť generála Lučanského, záhadnú smrť Milana Lučanského v kolúznej väzbe. Isteže sa im bude zle počúvať, keď budeme pripomínať smrť v kolúznej väzbe pána Krivočenka, kedy mu nebola poskytnutá zdravotná starostlivosť. Musíme im to pripomínať, aby vedeli, čo tu páchali za tri a pol roka. Absolútne stotožňujem sa, absolútne sa s vami stotožňujem, že ste postavili čurillovcov, ich, elitných vyšetrovateľov, ako sami seba nazývali Apači, mimo štátnu službu. Napáchali tu obrovské zverstvá, ktoré sa ťažko počúvalo tam vedľa zľava, keď ste rozprávali, čo sa tu dialo. Držte sa, pán minister, za mňa máte zelenú, podržíme vás, ďakujem.
3. schôdza NR SR - 4.deň - B. popoludní
Dátum: 2023-11-21
Poslanec: Šuca, Peter (SMER - SD)
Druh vystúpenia: Vystúpenie s faktickou poznámkou

84. Ďakujem pekne za slovo, pán predsedajúci. Pán poslanec Dostál, vy ste ma vážne prekvapili. Keby som vedel, že zaujmem vašu ctenú pozornosť reakciou, mojou faktickou poznámkou na pána Pročka až natoľko, že kvôli tomu venujete svoje minúty (povedané so smiechom), minúty v rozprave, tak asi by som ju nedal. Ja vás považujem za zmysluplného poslanca Národnej rady, ktorý sa skutočne vyjadruje vecne a pragmaticky, vystupujete relatívne odborne, právne a vy ste začali meditovať o tom, že ja som prečítal alebo citoval som z článku z Aktualít, kde písala právnička z VIA IURIS o tom, koľko bolo použitých skrátených legislatívnych konaní v období ´20 - ´22. To by mi v živote nenapadlo, že na toto budete reagovať. Čo sa týka Aktualít, mám absolútne ten istý názor, čo moji kolegovia a nič na tom nemením. To neznamená, že niekde nemôžem citovať z článku, ktorý napíšu Aktuality, respektíve VIA IURIS, nejaká právnička z VIA IURIS. Ja som reagoval na porovnanie, koľko bolo skrátených legislatívnych konaní v rokoch 2020, aby som ozrejmil ctenú pozornosť a pamäť aj vám. Ale vy prídete, pán poslanec Dostál, ako profesionálny obhajca skrátených legislatívnych konaní, lebo toto ste robili, resp. analytik skrátených legislatívnych konaní, lebo toto ste robili celého 3,5 roka počas vašej vlády. A niekedy ste vlastne vystupovali tak, že ste troška dali po hlave vlastne vlastným koaličným partnerom. Ale vskutku ste ma prekvapili, že toto stálo za vystúpenie v rozprave. Ale veľmi pekne ďakujem.
3. schôdza NR SR - 4.deň - B. popoludní
Dátum: 2023-11-21
Poslanec: Šuca, Peter (SMER - SD)
Druh vystúpenia: Vystúpenie s faktickou poznámkou

38. Ďakujem pekne za slovo, pán predseda. Pán Pročko, ja budem reagovať k veci, k tomu, čo si rozprával o skrátenom legislatívnom konaní. Prečítam vám pár viet z článku z Aktualít. Každý štvrtý zákon bol schválený v skrátenom legislatívnom procese. Podľa organizácie VIA IURIS ešte nikdy v histórii Slovenska nebolo také množstvo zákonov prijímané v skrátenom legislatívnom konaní ako počas aktuálneho volebného obdobia. Vláda použila v aktuálnom volebnom období skrátené legislatívne konanie až pri štvrtine zo všetkých prijatých zákonov. Poukázala na to organizácia VIA IURIS, podľa ktorej ešte nikdy v histórii Slovenska nebolo také množstvo zákonov prijímané v skrátenom legislatívnom konaní ako počas aktuálneho obdobia. Od svojho zvolenia v roku 2020 až do októbra 2020 v prvej vláde Matoviča, neskôr Hegera, obaja OĽANO v tom čase, celkom 403 zákonov, priblížila advokátka spolupracujúca s VIA IURIS. Z nich až 97 % pretlačili mimo štandardný legislatívny proces, čo podľa organizácie predstavuje 24,07 % zo všetkých prijatých zákonov. Máte pravdu, keby tu bol náš ctený kolega Boris Susko, dal by mi za pravdu a asi by s vami v mnohom nesúhlasil. Ďakujem za vaše vystúpenie v diskusii, ktoré bolo absolútne o ničom, mimo kontext a mimo tému, ale to ste vy - ani obsah, ani forma. Ďakujem pekne.
3. schôdza NR SR - 2.deň - A. dopoludnia
Dátum: 2023-11-15
Poslanec: Truban, Michal (PS)
Druh vystúpenia: Vystúpenie s faktickou poznámkou

58. Ďakujem, pán Bartek, za vašu faktickú. Už som sa bál, že tu budú len naši kolegovia chváliť, takže oceňujem demokraciu aj v priamom prenose. To, že sa vláda a programové vyhlásenie vlády skladalo z výsledku volieb a nie z toho, že si niekto to vo firme povedal, to je samozrejmé, ale zároveň to neznamená, že takáto koalícia nevie priniesť dobrú stratégiu, dobrý plán pre Slovensko a naozaj, ako som povedal aj ja vo svojom príhovore, to, že existuje a je nejaký dobrý plán, je z väčšiny dokumentov úplne jasné a čitateľné, že sú tam úplne jasné línie a jasné aj ťažké rozhodnutia a jasne načrtnuté kompromisy. Takto je, takto to programové vyhlásenie vlády je naozaj iba zmeska, zmeska želaní. Čo sa týka nášho, zahraničnopolitickej orientácie, aj takéto vyjadrenia, aj vaše, ale aj iných vládnych politikov, práve vedia spochybňovať investorov, čo v konečnom dôsle... aj našich ľudí, našich občanov, čo v konečnom dôsledku, ako som aj ja spomenul vo svojom príhovore, bude znamenať horšiu ekonomickú situáciu aj na Slovensku našich občanov. Keď sa máme baviť o nich, tak my práve sa bavíme o nich, aby oni mali lepšie zamestnanie, lepšie podnikateľské prostredie, aby sa im tu lepšie darilo, aby mali väčšie dôchodky. A práve preto je jednoznačne potrebné pre našich občanov to, aby sme boli vnímaní ako silná súčasť Európskej únie a... takže tak.
33. schôdza NR SR - 4.deň - A. dopoludnia
Dátum: 2025-03-28
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

135. Ďakujem ti, Bea, za uvedenie tohto nášho spoločného uznesenia a naozaj veľmi komplexné predstavenie kolegom, že o čo nám vlastne ide. A ja by som si rovnako ako ty, a nemyslím si, že to je naivné , aj podľa toho, čo pán Gašpar práve povedal, podľa mňa to je oprávnené očakávanie , že aspoň na takomto niečom by sme mohli spoločne ako táto Národná rada naprieč opozíciou a koalíciou zhodnúť. A myslím si, že dobre, ak už tu panuje nejaká zhoda na tejto druhej strane, že sa prosto opozičné návrhy nepodporujú, tak máte príležitosť minimálne tento rok znova 25. novembra ako Národná rada a koalícia, ktorá teda vedie túto Národnú radu, navrhnúť obdobné uznesenie. A my by sme boli naozaj radi, teda keby takéto uznesenie tento rok 25. novembra alebo pri príležitosti 25. novembra prišlo, a kde by sme naozaj získala spoločná politická podpora, ak už nechcete vlastne podporiť opozičné uznesenie, ktoré ako vám ale teda práve Beáta Jurík názorne opísala, je naozaj nekontroverzné, a pri drvivej väčšine cieľov, ak nie pri všetkých, si myslím, že sa naozaj zhodneme. Takže v prípade – aj v prípade –, ak sa rozhodnete nepodporiť toto uznesenie v pléne, ja na vás apelujem, druhá šanca je tento rok v novembri. Naozaj spravme všetko preto, aby Národná rada Slovenskej republiky vyslala vážny a jasný signál tejto spoločnosti, že naozaj odmieta všetky formy násilia na ženách. Ďakujem.
33. schôdza NR SR - 3.deň - B. popoludní
Dátum: 2025-03-27
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

74. Ďakujem veľmi pekne za slovo. Ja tu len chcem zopakovať, keďže sa blížime vlastne ku koncu celej tejto rozpravy o rente pre generálneho prokurátora, že tento návrh zákona sa tu objavil z ničoho nič a doteraz, odkedy teda je na rokovaní tohto pléna, nebolo žiadnym spôsobom vyvrátené, že tento návrh zákona je ušitý na mieru generálnemu prokurátorovi Marošovi Žilinkovi. Nevyvrátil to predkladateľ zákona, nevyvrátil to Maroš Žilinka ani jeden jediný raz. On len teda povedal, že nemá záujem o funkciu sudcu Ústavného súdu a že v tomto ten obchod nespočíva, a dokonca to nevyvrátil ani pán podpredseda Gašpar vo svojom včerajšom vystúpení. T To celé jeho vystúpenie, ako sa prihlásil a čo hovoril, podľa mňa indikuje, že naozaj je tu veľký záujem minimálne časti koalície o presadenie tohto zákona. Ak by to tak nebolo, tak sa pýtam, že prečo napríklad v prechodných a záverečných ustanoveniach tohto zákona nie je napísané, že sa to nebude napríklad vzťahovať na súčasného generálneho prokurátora, prečo Maroš Žilinka nedementoval alebo nepovedal, že nebude čerpať tieto výhody, že ich nechce, nesnaží si nás presvedčiť trebárs aj rokovaním s koalíciou, aby sa zrovna táto novela na neho nevzťahovala. Nič také nerobí, čiže toto všetko jednoznačne ukazuje, že jediný dôvod, pre ktorý tu tento návrh zákona máme, je ten, aby Maroš Žilinka odišiel predčasne z postu generálneho prokurátora a umožnil tak tejto vládnej koalícii zvoliť si generálneho prokurátora podľa svojho záujmu, ktorý im bude ďalej napomáhať. Tak to je.
33. schôdza NR SR - 2.deň - B. popoludní
Dátum: 2025-03-26
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

82. Pán podpredseda, všetky vaše obľúbené témy zazneli, kajúcnici, benefity, čurillovci, to až sa jeden diví, že pri akejkoľvek téme, kde sa rozhodnete prihlásiť do rozpravy, sa k tomuto skôr či neskôr dostaneme. Ale naozaj je pravda, že doteraz sme nepočuli jasné nie na to, či má táto vládna koalícia dohodu s Marošom Žilinkom o predčasnom odchode. Možno by ste sa ešte mohli prihlásiť a skúsiť si dať ďalších 20 minút a skúsiť na to jednoznačne odpovedať a ja by som pridala ďalšiu otázku. Viete, lebo to, že ste to práve vy a nie pán predkladateľ, ktorý nemá potrebu tento jeho vlastný zákon obhajovať, ale že ste to práve vy, ktorý sa prihlásil s týmto obsiahlym príspevkom práve do rozpravy k návrhu zákona o doživotnej rente pre Maroša Žilinku, ak nedokončí svoje funkčné obdobie, viete, mňa privádza tiež k takej otázke, že ja by som napríklad chcela vedieť, že či tento návrh zákona, ak by ste vy neboli obžalovaný a obžalobu podáva prokuratúra, že či by ste boli jeho predkladateľom, keby to bolo inak. To by ma napríklad tiež zaujímalo. A teda, lebo tak ste podpredseda parlamentu, ste vysoko postavený človek v SMER-e, a prečo to tu predkladá podpredseda finančného výboru sme sa doteraz nedozvedeli. Vy máte najväčšie kauzy Maroša Žilinku počnúc Vietnamcom doteraz neobjasnené, že áno? Napriek tomu, že nemecké súdy o tom majú jednoznačný názor, sú spojené so stranou SMER. Tak mňa by napríklad zaujímalo, že keby teda to bolo inak a vy by ste neboli obžalovaný a neboli by ste v konflikte záujmov, že či by ste vy boli predkladateľom tohto poslaneckého návrhu zákona. A teda, prosím vás, vyjadrite sa k tomu, či máte alebo nemáte v koalícii alebo v strane SMER dohodu s Marošom Žilinkom, že predčasne skončí.
33. schôdza NR SR - 2.deň - B. popoludní
Dátum: 2025-03-26
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

14. Ďakujem. Ja sa chcem poďakovať predovšetkým aj Oskarovi, aj jeho predrečníkovi Michalovi Sabovi za to, že sa tejto téme venujú a naozaj ako keby veľmi dôležitým a detailným spôsobom ju spracovali. A vlastne Oskar aj veľmi správne poukázal na to, že ten problém duševného zdravia a takej psychickej nepohody veľmi výrazne vyskočil práve pri covidovej pandémii a v tejto súvislosti mi nedá sa tomu covidu vlastne nepovenovať viac, najmä v situácii, kedy dnes teda bola na vláde správa splnomocnenca pre prešetrovanie pandémie pána Kotlára. A ja som teda zaznamenala vyjadrenie pána ministra zdravotníctva, kde teda povedal, že stojí za vedou, a chcela by som ho v tomto podporiť a apelovať naňho, aby naozaj viac v tej verejnosti šíril aj informácie o očkovaní, pretože mňa ako nadchádzajúcu matku dieťaťa veľmi stresuje napríklad to, že nám klesá zaočkovanosť a že ja alebo moje dieťa môžeme byť ohrozené chorobami, ktoré sme tu roky nemali, alebo teda aj covidom. Ja som sa osobne zodpovedne dala zaočkovať v tehotenstve, ale viem, že o tom panujú mnohé mýty. Takže verím, že aj v mene nášho klubu PS, lebo v tomto sme všetci jednotní, vás naozaj vyzývam a apelujem, aby ste v tomto urobili maximum. Ďakujem.
33. schôdza NR SR - 1.deň - B. popoludní
Dátum: 2025-03-25
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

156. Braňo, ja by som chcela podčiarknuť a zvýrazniť ten bod, ktorý si načrtol, že teda Ústavný súd nie je trafika. Je naozaj veľmi-veľmi smutné, že máme tu súd, na ktorého miesto ústavného sudcu alebo sudkyne by sa mali hlásiť najlepší experti a expertky, ale nedeje sa to tak a čo je horšie, táto vládna koalícia ani najlepšieho človeka nehľadá. A je to úplne zrejmé z toho, že jeden a pol roka sa tu vlastne toto mieste nevie a nechce obsadiť. A treba naozaj pripomenúť, že kedysi v dávnych dobách mal o miesto na Ústavnom súde záujem premiér Robert Fico. To už je dnes pasé, aj keď sa na začiatku hovorilo v tejto vládnej koalícii, že teda nejaké miesto sa tam pre neho bude držať, keď už teda zabezpečí beztrestnosť všetkým okolo seba a aj sebe. Ale teda podľa tých informácií, ktoré máš, to dnes vyzerá úplne inak a naozaj je veľmi zvláštne, že máme tu toto voľné miesto, na ktoré nie a nie niekoho zvoliť a pomôcť tak Ústavnému súdu, a zároveň v ten istý čas tu máme návrh na doživotnú rentu pre generálneho prokurátora, ktorý sa tu objavil out of nowhere. Doteraz nevieme, prečo by niekto mal v takejto vysokej funkcii, keď ju nedokončí, v polke dostávať doživotnú rentu. Milión eur je pomerne veľa peňazí. Vieme si to prerátať aj na značku bicyklov, ktoré má pán generálny prokurátor rád, Pinarello od 15-, 16-tisíc vyššie. To bude bicyklov do konca života. Gratulujem vládnej koalícii k tomuto.
23. schôdza NR SR - 12.deň - B. popoludní
Dátum: 2024-12-11
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

71. Mária, ja by som chcela zdôrazniť práve ten tvoj argument času. Mne príde naozaj že absurdné, že sme tu v situácii, kedy máme ani nie dva celé dni na to, aby vlastne parlament prerokoval zaradenie novej mimoriadnej udalosti, ale špeciálne vznik nového trestného činu, ktorý teda zasiahne zdravotníckych pracovníkov. To podľa mňa je hrozne nefér. Ja netvrdím, že nie ste v ťažkej situácii, že tie rokovania nie sú náročné, že nehrozí tu od januára nejaký vážny následok, ale myslím si, že za normálnych okolností, keď tu bolo dosť času prejednávať veci, ktoré sú oveľa menej závažné, nehovoriac teda o tom uznesení, ktoré tu dnes malo byť namiesto celej tejto rozpravy, bol by býval dostatok času, keby sa bola vláda tomuto venovala serióznejšie na čele s premiérom, aby sme tú novú právnu úpravu, keď už by sme ju teda chceli, mohli riadne prerokovať v parlamente. Toto je na takú vážnu vec škandalózne málo času. A mňa to mrzí aj kvôli vám, pán minister, pretože podľa mňa tu nasadzujete svoj krk a svoje meno za niekoho, kto si prosto odletí do Brazílie na pochybný výlet a kto mal v prvom rade, ak chce ten škodlivý následok od 1. januára, ktorý tu hrozí, túto situáciu riešiť sám a nie vás používať ako prosto nejaký zákryt svojej neschopnosti to vyriešiť. Je mi vás ľúto v tomto smere.
23. schôdza NR SR - 11.deň - A. dopoludnia
Dátum: 2024-12-10
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

14. Ďakujem za slovo. Ja chcem tiež poukázať na to, že tu už Ústavný súd aj povedal, že takýto spôsob novelizovania zákonov cez prílepok, ktorý nesúvisí s pôvodnou právnou úpravou, je znakom upadajúcej legislatívnej kultúry a naozaj môže to aj byť v rozpore s ústavou. A hlavne my sa tu nebavíme o tom, že či majú mať slúžiaci vojaci vlastne bledozelenú alebo tmavozelenú uniformu, ale bavíme sa o nejakom oprávnení, ktoré v pôvodnej novele zákona majú, a teraz sa to oprávnenie na stráženie tých budov osobitnej dôležitosti mení prílepkom, k čomu prislúchajú ďalšie oprávnenia vojakov, ktoré im budú z tejto zmeny vyplývať. Čiže preto si myslíme, že o takomto dôležitom, o takejto dôležitej zmene, ktorá má potenciál v prípade ochrany tejto kritickej infraštruktúry, aj dopad na základné práva a slobody občanov, voči ktorým sa môže alebo obyvateľom vykonávať takýto zákrok, by bolo vhodné a nanajvýš teda aj z hľadiska legislatívnej kultúry vhodné schvaľovať minimálne skráteným legislatívnym, ak nie riadnym legislatívnym konaním, kde by sme si mohli vyhodnotiť všetky tie dopady, ktoré to má a ktoré si takto vyhodnotiť nevieme. Čiže vo všeobecnosti prílepok k zákonu nie je dobrý legislatívny postup bez ohľadu na to, že sme v časovej tiesni.
23. schôdza NR SR - 10.deň - B. popoludní
Dátum: 2024-12-09
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

36. No ja tiež nerozumiem, Richard, tomu argumentu o šiestich ľuďoch, lebo my tu aspoň sme (reakcia z pléna), že tiež nerozumiem tomu argumentu o šiestich ľuďoch, lebo my tu aspoň sme a pokúšame sa vecne diskutovať na rozdiel od navrhovateľa tohto zákona, ktorý bol výrazne skritizovaný prezidentom, v podstate obvinený z legislatívnej fušeriny, a nielen predkladateľ zákona ako taký, ale vlastne táto hanba padá na nás všetkých, pretože nakoniec je to zákon, ktorý schválil parlament, to už je jedno, že koalícia má 76 poslancov, ale tak vychádza to potom, tá hanba, na všetkých, ktorí v tom danom volebnom období ako keby nechali prejsť takýto paškvil opakovane legislatívnym procesom aj po tom, čo vlastne prezident vyjadril veľmi jasne tie svoje výhrady. A ja by som teda čakala, ja keby som predkladala takýto zákon, už bez ohľadu na to, že či je to zákon, ktorý som si teda napísala sama alebo mi ho teda prosto niekto len vložil do ruky, tak v prvom rade by som si ho asi prečítala a by som chcela, aby bol dobrý, ale teda už pri najlepšej snahe, samozrejme, nemôžem ani ja vedieť všetko, ani nikto z nás, keby som teda spravila chybu a prezident by mi to takýmto spôsobom vytkol, tak by som sa aspoň snažila nájsť tú opravu a keď teda som tak presvedčená o tej svojej správnosti, tak by som sa snažila ten zákon tu aj pred šiestimi ľuďmi z opozície obhajovať. A toto jeho navrhovateľ vôbec nerobí, ani ty, pán kolega, vlastne neobhajuješ vecne alebo nepolemizuješ s prezidentovými pripomienkami. Takže ja sa naozaj pýtam, že či vy v koalícii máte pocit, že toto je dobrá právna úprava, správna a prejditeľná Ústavným súdom.
23. schôdza NR SR - 3.deň - B. popoludní
Dátum: 2024-11-28
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

34. Ďakujem. Pán minister, ja len teda ozrejmím, že v pondelok sme v rámci ľudskoprávneho výboru vám adresovali aj uznesenie, ktoré sa týka aj tejto smernice, aj celkovo opatrení smerujúcich k boju proti rodovo podmieneným formám násilia na ženách, a v tejto súvislosti mám doplňujúcu otázku, či a kedy vyhlásite dotačnú schému týkajúcu sa vlastne pomoci subjektom, ktoré sú akreditované na pomoc obetiam tohto násilia.
23. schôdza NR SR - 3.deň - A. dopoludnia
Dátum: 2024-11-28
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

54. Ďakujem. Ja chcem poďakovať všetkým kolegom a kolegyniam, ktorí sa podporne vyjadrili. A k vám, pán spravodajca Bartek, chcem povedať toľko, že aj keby sme boli najštedrejšia krajina, ktorá pomáha vojnovým utečencom, tak je to vec, na ktorú môže byť Slovensko hrdé, nie naopak, pretože... (potlesk), veľkosť krajiny sa meria podľa toho, ako sa správame k tým najnúdznejším, čo jednoznačne vojnoví utečenci sú. Ale sú to aj ľudia bez domova, však dnes bude akcia na prespatie, ja len teda podotknem, že pod vedením tejto vládnej koalície tu policajt ubil človeka bez domova na smrť. Takže ja by som bola oveľa radšej, kebyže sme krajina, ktorá sa k núdznym ľuďom chová aj najštedrejšie na svete. Myslím si, že to by bola naša skutočná vizitka. A tiež by som chcela povedať, že ľudia z Ukrajiny pozorne sledujú, čo sa deje v tomto parlamente. Minulý týždeň som sa na Spiši rozprávala s organizáciou, ktorá je zložená a založená... (zaznievanie gongu), ľuďmi z Ukrajiny a tí veľmi pozorne náš parlament sledujú. Všimli si aj to, že ešte nemáme zriadenú skupinu priateľstva s Ukrajinou, pýtali sa ma, že prečo nie. A len pripomeniem, že títo ľudia z Ukrajiny, ktorí sú dnes najväčšou menšinou na území Slovenskej republiky, majú aj trvalý pobyt. A ľudia s trvalým pobytom môžu hlasovať v komunálnych voľbách, tak verím tomu, že si potom dobre rozmyslia, za akých regionálnych a lokálnych reprezentantov svoje hlasovacie právo o dva roky uplatnia. Ďakujem. (Potlesk.)
23. schôdza NR SR - 3.deň - A. dopoludnia
Dátum: 2024-11-28
Poslanec: Števulová, Zuzana (PS)
Druh vystúpenia: Vystúpenie v rozprave

34. Ja budem len krátko, chcem sa vyjadriť k pozmeňujúcemu návrhu, ktorý vlastne prešiel v rámci spoločnej správy výborov, pretože tento zákon o pobyte cudzincov ide v skrátenom legislatívnom konaní. Ja som ho vítala, ale včera vlastne na branno-bezpečnostnom výbore prešla zmena zákona o azyle, ktorým sa od 1. marca o polovicu skráti pomoc odídencom v prípade ubytovania a príspevku na ubytovanie zo 120 dní na 60 dní. Sme v skrátenom legislatívnom konaní, toto sa spravilo pozmeňujúcim návrhom cez výbor bez toho, aby sme konzultovali čokoľvek s mimovládkami, ktoré pomáhajú týmto ľuďom, bez akejkoľvek verejnej diskusie. A pripomínam, že naposledy sme pomoc odídencom ani nie pred pol rokom už skracovali. Ja považujem takýto postup za nemorálny, osobitne v situácii, keď sme tu pred chvíľou schválili posunutie do druhého čítania zákona o covidových amnestiách pre ľudí, čo vlastne nedodržiavali covidové opatrenia. Ten nás bude stáť cez tri milióny, pričom tuto vlastne ministerstvo vnútra deklaruje úsporu len dva milióny. Ja si myslím, že ak takáto zmena je nevyhnutná a naozaj treba obmedziť pomoc odídencom, malo to prejsť riadnym legislatívnym konaním alebo to malo byť od začiatku v tomto zákone, ktorý schvaľujeme, v skrátenom legislatívnom konaní. Mne prosto táto zmena príde nemorálna a nesprávna, a preto síce pôvodný zákon som chcela podporiť, ale takýmto spôsobom to v PS podporiť nemôžme. Ďakujem. (Potlesk.)